Tydperk vir kommentaar op Bela-wet wéér verlengOpgewonde graadeens by Laerskool Jan van Riebeeck (Foto: Maroela Media) Die parlementêre komitee vir basiese onderwys het weer die tydperk vir openbare kommentaar op die omstrede wysigingswetsontwerp op die Onderwyswet (Bela) verleng. Lede van die publiek het nou tot 15 Augustus om kommentaar in te dien, nadat die tydperk vir kommentaar aanvanklik op 15 Junie gesluit het. “Die komitee het verskeie versoeke ontvang om die tydperk te verleng en besef daar kon verskeie faktore gewees het wat verhoed het dat lede kommentaar indien, soos die Junie-eksamen wat pas afgehandel is,” het Bongiwe Mbinqo-Gigaba, voorsitter van die komitee, gesê. “Omdat dit belangrik is vir die komitee om soveel moontlik insette oor die beplande wetgewing in te win, het ons besluit om die tydperk vir kommentaar te verleng. Die VF Plus het dié besluit verwelkom. “Hierdie wetsontwerp is ŉ tipiese geval waar die grondwetlike orde verander word, sonder om aan die Grondwet self te raak,” het dr. Wynand Boshoff, die party se woordvoerder oor onderwys, gesê. “In werklikheid is ŉ nuwe onderwyswet noodsaaklik; ŉ wet wat die grondverskuiwings as gevolg van aanlyn moontlikhede en ouers se groeiende behoefte om beheer oor hulle kinders se opvoeding te behou, erken. Dit is die teenoorgestelde van wat tans gebeur. Daarom doen die VF Plus ŉ oproep tot alle persone en instellings wat met onderwys te make het, om die verlengde kommentaarperiode aan te gryp.” Kommentaar kan aan Llewellyn Brown, sekretaris van die komitee gerig word deur ŉ e-pos na [email protected] of deur ŉ Whatsapp na 6060 550 9848 te stuur. Brown kan by 083 709 8450 gekontak word vir verdere navrae. Die konsepwet kan hier besigtig word. Maroela Media het reeds omvattend oor die bepalings van en kritiek op die wetsontwerp berig. Lees dit hier.